《题墨梅风烟雪月水石兰竹八轴》
宋代·姚勉

清晨有客南昌来，袖出数幅春风梅。
芳根不种生绡上，安得的风霜葩开。
霜葩能开不能谢，始信笔端生造化。
细看入趣直欲攀，亦复不知梢是画。
迎风冷笑斜窥檐，披烟淡竚拖轻缣。
丰腴略带清晓雪，疎瘦半横初夜蟾。
根栖怪石增奇绝，倒影寒溪照清洁。
斜枝兰外侣幽姿，冷蕊竹间标劲节。
超然笔法无糁尘，正欹仰俯态逼真。
几回卷轴却复展，生意不穷看转新。
只看幽韵自堪玩，莫道无香真可叹。
清香已在杳默中，暗起芬芳浮鼻观。
平生爱梅如爱贤，恨无好句模幽妍。
看君此画得天趣，妙写无声诗八篇。
吾闻古来能画者，画马胸中有全马。
君应满腹皆梅花，不尔安能笔潇洒。
想君家住西山边，万梅谷中庐数椽。
月宵携筇雪着屐，坐石瞰水窥风烟。
纫兰傲竹今几年，餐香换骨身可仙。
凝神吮墨淡一扫，不觉笔下花真传。
叹予自爱冰玉干，久藏一幅鹅溪绢。
请君为作雪中百花头上开，挂我壁间供客看。

作者简介：姚勉（1216～1262），乳名二郎，学名冲，因避讳改名勉，字述之、成一，号蜚卿、飞卿，古天德乡（今江西宜丰县新庄镇）灵源村人。宋嘉定9年（1216）生，初生时，曾被弃之山野雪地，故其成年后自号“雪坡”以志不忘。